**Zápisnica**

z Konferencie ZŠK SR

**Dátum**: 4.2.2018

**Miesto**: Hotel LUX, Námestie Slobody 2, 974 01 Banská Bystrica

**Počet zaregistrovaných delegátov s platným hlasovacím právom**: 95

**Program:**

1. Otvorenie
2. Voľba komisií (návrhová, mandátna)
3. Schválenie programu Konferencie ZŠK SR
4. Správa Prezidenta ZŠK SR (p. Štaudinger)
5. Správa o výcvikovej činnosti + zasadnutie pracovnej komisie FCI (p. Tamáši + p. Lengvarský)
6. Správa o skúškovej činnosti (p. Adamuščin)
7. Správa o práci s mládežou (p. Štaudinger)
8. Správa o činnosti Obedience (p. Tamáši)
9. Správa o činnosti BVK (p. Šabík / predniesol p. Štaudinger)
10. Správa o činnosti Mondioringu (p. Feješ)
11. Správa o školeniach výcvikár – figurant (p. Danek)
12. Správa revíznej komisie ZŠK SR (p. Petrek)
13. Správa o budove v Košiciach (p. Kočajda)
14. Schválenie výcvikových akcií ZŠK SR
15. Správa o hospodárení a návrh rozpočtu na rok 2019 (p. Kočajda)
16. Diskusia - odpovede na prijaté otázky
17. Uznesenia
18. Záver

**K bodu 1**

Rokovanie konferencie zahájil a viedol Mgr. Štaudinger. Na úvod privítal prítomných delegátov základných organizácií ZŠK SR.

**K bodu 2**

Do návrhovej komisie boli navrhnutí: Tamášiová, Nahálka, Lysoňová. Bolo pripomienkované, že p. Lysoňová nie je delegát, preto do návrhovej komisie nemôže byť navrhnutá. Nový návrh do komisie bol: Tamášiová a Nahálka. Výsledok hlasovania bol nasledovný:

**Za: 93 Proti: 0 Zdržal sa: 0**

Výsledok hlasovania členov mandátnej komisie v zložení: Hudok, Lučanská, Jedličková bol nasledovný:

**Za: 93 Proti: 0 Zdržal sa: 0**

**K bodu 3**

Program Konferencie bol jednomyseľne schválený.

**Za: 93 Proti: 0 Zdržal sa: 0**

**K bodu 4**

Prítomní si vypočuli a zobrali na vedomie správu Prezidenta ZŠK SR, v ktorej odzneli najmä:

* Retrospektíva vývoja kynológie pod záštitou ZŠK SR za ostatných 10 rokov,
* Vysvetlenie mechanizmu prideľovania účelovo viazaných príspevkoch štátu na kynológiu, súčasne konštatoval, že objem takto pridelených finančných prostriedkov sa z roka na rok znižuje,
* Odznelo, že aj keď sa športová kynológia v SR zaraďuje medzi záujmové činnosti občanov, podlieha určitým dohodnutým pravidlám, musí sa riadiť Stanovami, smernicami, zákonmi a ostatnými legislatívnymi normami v štáte,
* Prezident vo svojom príspevku ocenil nezištnú prácu všetkých, ktorí sú v slovenskej kynológii prínosom, čo bolo zrejmé na slávnostných podujatiach pri príležitosti 20. a 25. výročia založenia SKJ, tiež poďakoval všetkým, ktorí sa na kynologickom živote podieľajú, snažia sa o dobre meno doma a v zahraničí, ocenil nemalé dlhoročné úspechy slovenských reprezentantov a vyzval k ďalšej spoločnej práci. Na záver poďakoval členom základných organizácií za ich podporu a činnosť.

Prítomní zobrali obsah informácie na vedomie.

**K bodu 5**

V správe o výcvikovej činnosti (Tamáši) bolo konštatované, že rok 2018 bol pre Slovensko veľmi úspešným rokom, čo sa týka zorganizovania niekoľkých významných medzinárodných akcií (majstrovstiev), okrem účasti našich rozhodcov, figurantov na týchto podujatiach, úspechy dosiahli aj slovenskí reprezentanti. Boli zhodnotené preteky za minulý rok (majstrovstvá, Universalsieger, kvalifikačné preteky,...). Boli v sumáre prezentované zmeny v skúšobných poriadkoch od 1.1.2019:

* obedience – rozčlenenie na národný a medzinárodný poriadok,
* IGP – zmeny budú prezentované na školení rozhodcov 2. a 3.3.2019 v Strehovej po školení zástupcov SR na školení v Rakúsku; rozhodcovia boli vyzvaní, aby novelu IGP aktívne komunikovali s členmi svojej základnej organizácie, ako aj s členmi ZO v ich miestnej pôsobnosti, resp. dosahu (tzv. minisemináre) ,
* NSP-SVV, bude platiť od 1.1.2020.

Prítomní boli informovaní o zaradení supervízorov na Kvalifikačné preteky (tzv. dozor určený z Prezídia, náklady na supervízora hradí ZŠK), delegovanie pomocného rozhodcu na odložení a určenie spôsobu čakania pretekára pred výkonom. Taktiež odznelo, že z dôvodu informovania sú a naďalej budú na internetovej stránke ZŠK priebežne zverejňované zápisnice (z Prezídia, Výcvikovej komisie,...).

V súvislosti s blížiacim sa Brexitom a Universalsieger 2019 v UK, bolo prítomným odporučené v predstihu si zistiť podmienky vstupu/odchodu z Veľkej Británie (povinné očkovania,...) nakoľko testy na protilátky (napr. besnotu) trvajú nejaký čas a nedajú sa vybaviť zo dňa na deň.

Informácie z pracovnej komisie FCI a o majstrovstvách (Lengvarský) obsahovali:

* Zhodnotenie Majstrovstiev sveta pracovnou komisiou FCI, zhodnotenie semináru v Gorici, voľba a zastúpenie v pracovnej komisii FCI (prebehla nová voľba do Prezídia, p Lengvarský tiež kandidoval), Task Force pre IGP.
* krátka informácia o novom skúšobnom poriadku IGP; cieľom bolo odľahčiť nižšie stupne skúšok; zrušenie navrhovanej novej otočnej prekážky najmä z dôvodu potenciálneho zranenia psa, aj naďalej bude 1 x1 m pevná prekážka, nové bodovanie obrany; podrobnejšie na školení rozhodcov,
* Zhodnotenie jesenných MS FH vo Vranove,
* MS FH 2019 – Plzeň,
* MS IGP 2019 v Rakúsku – budú 2 figuranti na prvej časti a 2 figuranti na druhej časti,
* Nasledujúce MS: IGP 2020 Holandsko, IGP 2021 pravdepodobne ČR

FH: 2020 v ČR (Horní Bříza),

* Uvažuje sa o usporiadaní Majstrovstiev Európy v stopách, záujem prejavili Maďarsko a Bielorusko.

Prítomní zobrali obsah informácie na vedomie.

**K bodu 6**

Pred prednesením správy o skúškovej činnosti boli odovzdané neprevzaté ocenenia zo slávnostného ocenenia pri príležitosti 25. výročia vzniku SKJ v Inchebe:

* Zlatá medaila p. Nahálkovi
* Strieborná medaila p. Balúnovi , obom za prínos v slovenskej kynológii. Ocenenia a súčasne poďakovanie odovzdal Prezident ZŠK.

Podľa evidovanej štatistiky bolo uskutočnených celkom 1 142 skúšok. Podrobná správa je prílohou zápisnice. Počas roka 2018 neboli zaznamenané žiadne incidenty ani sťažnosti, všetky akcie prebehli úspešne. Prítomní zobrali obsah informácie na vedomie.

**K bodu 7**

Správu o práci s mládežou predniesol p. Štaudinger. Projekt výcvikových táborov talentovanej mládeže je finančne dotovaný zo ZŠK v priestoroch firmy Z POLYTANU SK. Počas 16-ročnej etapy sa inštruktori, vykonávajúci túto vzdelávaciu a výchovnú činnosť, stretli so 612 deťmi/mládežníkmi, pričom počas celej doby psy bez preukazu pôvodu tvorili 5 %, čo predstavuje 31 zvierat. Náplňou týchto výcvikových táborov je nielen výcvik psov, ale aj oboznámenie sa so základmi etológie, predvedenia na výstave, prácou personálu v kruhu na výstave, celkovej starostlivosti o psa, ako aj spoločne strávený čas v kolektíve mimo kynológie. Prezident ocenil výcvikové tábory talentovanej mládeže a poďakoval menovite všetkým doteraz zúčastneným dospelým, ktorí sa na tomto projekte podieľajú nezištne v rámci svojho voľného času. Taktiež menovite poďakoval všetkým, ktorí venujú čas mládeži aj mimo tejto akcie. Pokles v počte mládežníkov na tábore pripísal rozvoju ostatných kynologických športov, ktoré sú menej náročné na výcvik. Prítomní zobrali obsah informácie na vedomie.

**K bodu 8**

Správa o činnosti obedience obsahovala výsledky skúšok za rok 2018, závery z pracovnej komisie FCI pre obedience, plánované aktivity na rok 2019, medzi ktoré patrí aj propagácia tohto športu v kynologických a chovateľských kluboch, ako aj vzbudenie záujmu v radoch rozhodcoch IPO o rozšírenie posudzovania o obedience.

Prítomní zobrali obsah informácie na vedomie.

**K bodu 9**

Správu o činnosti BVK napísanú p. Šabíkom predniesol p. Štaudinger. Zhodnotil rok 2018, informoval o dosiahnutých úspechoch slovenskej reprezentácie BVK. V mene koordinátora BVK vyslovil poďakovanie sponzorom a všetkým v organizačných tímoch jednotlivých okresných/oblastných kôl. Súčasne p. Šabík oznámil vzdanie sa funkcie národného koordinátora zo zdravotných a rodinných dôvodov. J.Štaudinger poďakoval p. Šabíkovi za odvedenú dlhoročnú, obetavú prácu a oboznámil prítomných, že do doby vymenovania nového koordinátora túto funkciu ako dočasne zastupujúci prijíma. Súčasne vyzval prítomných na obsadenie, resp. návrh na nového národného koordinátora BVK. Prítomní zobrali obsah informácie na vedomie.

**K bodu 10**

Správu o činnosti Mondioringu prečítal p. Feješ. Tento mladý šport má v súčasnosti 3 pretekárov, ktorí sa zúčastnili v roku 2018 pretekov v Rumunsku, Českej republike a Poľsku. Zhodnotil činnosť klubu, vyzdvihol úspechy jednotlivcov a informoval o plánoch na rok 2019. Súčasne pozval prítomných na preteky v Lazanoch, ktoré sa uskutočnia 7.-8.9.2019 v Lazanoch. Prítomní zobrali obsah informácie na vedomie.

**K bodu 11**

O činnosti a výsledkoch školenia výcvikár – figurant informoval p. Danek. Uviedol, že vzhľadom k tomu, že nejde o formálnu záležitosť, záujemcovia o školenie boli prehodnocovaní, a tak v roku 2018 sa neuskutočnilo žiadne školenie figurantov. Prítomní zobrali obsah informácie na vedomie.

**K bodu 12**

V roku 2018 Revíznu komisiu tvorili: Petrek, Bihári. Lipták. V správe sa uvádza, že boli preverené najmä tieto oblasti: účtovníctvo, dokumentácia, dodávateľské faktúry, kancelária ZŠK, pokladnica a bankové účty. Revízna komisia v svojej správe konštatuje, že k preverovaným oblastiam nie sú žiadne zistenia, a tak bola vydaná Správa revíznej komisie bez výhrad. Revízna komisia vyslovila odporúčanie zabezpečiť iné priestory na uskutočnenie stretnutia delegátov na Konferencii/Zjazde ZŠK vzhľadom na finančne náročný prenájom priestorov a zabezpečenia akcie v hoteli LUX v Banskej Bystrici. Prítomní zobrali prednesený obsah správy na vedomie.

**K bodu 13**

V správe o budove v Košiciach viceprezident informoval o havarijnom stave uvedenej nehnuteľnosti a o zámere tento majetok predať. Predaj sťažuje fakt, že pozemok pod budovou nie je vo vlastníctve ZŠK, uviedol výšku mesačného nájmu za prenájom pozemku a skutočnosť, že uvedená suma je neúmerne vysoká (6 230 tis. EUR / rok). V súčasnosti jediný záujemca o kúpu budovy sú terajší nájomcovia (potápači), ktorí sa stotožňujú s navrhnutou predajnou cenou nehnuteľnosti. Uvažuje sa, že ak transakcia bude úspešná, potom príjem z predajnej ceny (186 tis. EUR) by bol príjmom rozpočtu 2019. Bližšie o položkách rozpočtu 2019 v bode 15. Prítomní zobrali obsah informácie na vedomie.

**K bodu 14**

Výcvikové akcie na rok 2019 boli zverejnené, avšak vzhľadom na zmeny, ktoré sa môžu v priebehu roka vyskytnúť, operatívne bude podľa potreby upravený. Kalendár výcvikových akcií pre rok 2019 zverejnený na stránke ZŠK prešiel hlasovaním takto:

**Za: 93 Proti: 0 Zdržal sa: 2**

**K bodu 15**

Návrh rozpočtu na rok 2019 bol prezentovaný podľa rozpočtových položiek v súhrnom vyjadrení: Príjmy: 71 300 EUR / Výdavky: 70 610 EUR, za rok 2019 sa rozpočtuje zisk vo výške 690 EUR. Vychádzajúc zo skutočnosti roku 2018 sa v rozpočte na rok 2019 uvažuje s nižšími príjmami za výstavy, a to z toho dôvodu, že v roku 2018 nastali situácie, kedy termíny 3 výstav kolidovali s inými akciami (zníženie počtu vystavovateľov). Očakávané príjmy za rok 2018 boli nižšie i napriek rozhodnutiu, že poplatky za vydané Šampionáty priamo na výstave boli vyššie oproti spôsobu zaslania certifikátu poštou (vystavovatelia uvítali prevzatie priamo na výstave i napriek zvýšenému poplatku). Počas roka 2018 na základe podnetov, aj anonymných boli vykonané kontroly z príslušných úradov, výsledky kontrol boli bez zistení a pochybení. V roku 2019 sa pristupuje k zrušeniu refundácie výstavného poplatku pre vystavovateľov plemena nemecký ovčiak (týka sa členov SUCHNO), nakoľko z ich strany poklesol záujem vystavovať (nízke zastúpenie vystavovateľov NO). Vzhľadom na predložený rozpočet bolo oznámené, že sa ZŠK v roku 2019 bude vyvarovať mimoriadnych výdavkov.

V hlasovaní o rozpočte na rok 2019 viceprezident na základe pracovných stretnutí s prezidentom – predkladá návrh rozpočtu, kde jednou z príjmových položiek je aj predpokladaný príjem z predaja budovy v Košiciach na Alejovej ulici. Prítomní boli oboznámení, v prípade, že by sa tento predaj v roku 2019 neuskutočnil, resp. príjmy by boli nižšie, ako sa predpokladá a ostatné príjmy by boli na rozpočtovanej úrovni, bude nutné hľadať iné zdroje a rezervy, aby hospodársky rok neskončil s koncoročnou stratou.

**Výsledky hlasovania o návrhu rozpočtu na rok 2019 boli:**

**Za: 94 Proti: 0 Zdržal sa: 1**

**K bodu 16**

V diskusii odzneli tieto príspevky:

1. Nový národný skúšobný poriadok (SVV – platnosť od 1.1.2020, v súčasnosti je na pripomienkovanie; prezident poďakoval zúčastneným za prácu na NSP)
2. Informácia Prezidenta ZŠK SR k dôvodom vzniku Smernice SKJ pre udeľovanie titulu „Majster Slovenskej republiky“ a výcvikovej značky, resp. výcvikovej licencie v športových kynologických odvetviach. Dôvody vzniku a jej nasimulované dopady za rok 2018 boli najmä: alarmujúce čísla z množiarní a nelegálneho vývozu psov bez preukázateľného pôvodu, útoky krížencov na ľudí, nelegálne psie zápasy, a pod. V tejto súvislosti odznela PoverPoint prezentácia Štatistika o skúškach za rok 2018 v členení na jednotlivé druhy kynologických športov združených pod ZŠK; detailne na počet skúšok, počet zúčastnených psov s preukazom pôvodu, počet psov bez preukázateľného pôvodu, s percentuálnym podielom za jednotlivé športy na ich sumárnom počte, s vyjadrením percenta počtu jedincov obmedzených v skúškovej činnosti pri aplikácií Smernice namodelovanej za rok 2018. Štatistické údaje za každé jednotlivé kynologické športové odvetvie potvrdili minimálny podiel obmedzenia psovodov na súhrnných číslach zo skúškovej činnosti.
3. V tejto časti diskusie odznel podnet hlasovať o návrhu uznesenia k verejnému dištancovaniu sa od nelegálneho vývozu psov a návrhu uznesenia plne podporiť Prezídium v prijatí Smernice.

Uznesenie: Delegáti Konferencie ZŠK SR sa verejne dištancujú a nesúhlasia s praktikami a vývozom psov bez preukazu pôvodu do zahraničia a plne podporujú chov čistokrvných plemien psov s preukazom pôvodu.

Delegáti vyslovili hlasovaním názor takto:

**Za: 95 Proti: 0 Zdržal sa: 0**

Uznesenie: Delegáti Konferencie ZŠK SR plne podporujú Prezídium ZŠK SR v prijatí Smernice pre udeľovanie titulu „Majster Slovenskej republiky“ a výcvikovej značky, resp. výcvikovej licencie v športových kynologických odvetviach.

Delegáti vyslovili hlasovaním názor takto:

**Za: 89 Proti: 1 Zdržal sa: 5**

1. Postupový kľúč na majstrovstvá sveta a Universalsieger pre rok 2019 sa nemení.
2. Nakoľko vis-maior znemožnili usporiadať kvalifikačné preteky pôvodne plánované v Štrbe, bola vyslovená výzva na zorganizovanie týchto pretekov na inom mieste. Pomoc prisľúbil KK Kežmarok, prezident prisľúbil podporu v podobe finančného príspevku ZŠK na poháre, v prípade potreby.
3. Preplácanie nákladov reprezentantom – v diskusii boli vysvetlené možnosti ZŠK.
4. Odpovede na otázky predložené v žiadosti o odpovede p. Olearčina a p. Kovaľovej (obaja sa Konferencie nezúčastnili) z 24.1.2019 predniesol p. Štaudinger – prečítal predložené otázky a konštatoval, že na väčšinu otázok bolo zodpovedané podrobne v prezentácií. Opätovne zopakoval odpovede ku každému konkrétnemu dotazu žiadateľov, na otázky typu „koľko je kastrovaných jedincov„ odpovedal, že nie je možné podať uvedenú odpoveď, nakoľko žiaden predpis neukladá viesť takúto evidenciu.
5. Hlasovalo sa o návrhu uznesenia predloženom p. Majtasom, že Konferencia ZŠK SR poveruje Prezídium do 30.6.2019 vypracovať internú smernicu k Hlave III, čl.4, ods. 1 , písm. b) Stanov ZŠK SR.

Výsledky hlasovania:

**Za: 29 Proti: 25 Zdržal:16**

**K bodu 17**

**UZNESENIE**

**Z KONFERENCIE ZŠK SR z 10.2.2019 v Banskej Bystrici, hotel Lux**

Konferencia ZŠK SR dňa 10.2.2019:

1. **Schvaľuje:**

1. Návrhovú komisiu a mandátnu komisiu

2. Program Konferencie ZŠK SR

3. Výcvikové akcie ZŠK SR na rok 2019

4. Rozpočet ZŠK SR na rok 2019

5. Uznesenie: Delegáti Konferencie ZŠK SR sa verejne dištancujú a nesúhlasia s praktikami a vývozom psov bez preukazu pôvodu do zahraničia a plne podporujú chov čistokrvných plemien psov s preukazom pôvodu.

6. Uznesenie: Delegáti Konferencie ZŠK SR plne podporujú Prezídium ZŠK SR v prijatí Smernice pre udeľovanie titulu „Majster Slovenskej republiky“ a výcvikovej značky,resp. výcvikovej licencie v športových kynologických odvetviach

1. **Neschvaľuje:**
2. Uznesenie o povinnosti vypracovať internú smernicu k Hlave III, čl.4, ods.1, písm. b) Stanov ZŠK SR
3. **Berie na vedomie:**
4. Správu Prezidenta ZŠK SR
5. Správu o výcvikovej činnosti a zasadnutí pracovnej komisie FCI
6. Správu o skúškovej činnosti
7. Správu o práci s mládežou
8. Správu o činnosti Obedience
9. Správu o činnosti BVK
10. Správu o činnosti Mondioringu
11. Správu o školeniach výcvikár – figurant
12. Správa revíznej komisie ZŠK SR
13. Správu o budove v Košiciach
14. Správu o hospodárení

V Banskej Bystrici, 10.2.2019

Dňa 10.2.2019 zapísala: I. Tamášiová..............................................................

Zápisnicu overil p. Nahálka dňa :.......................................................................